TKN:ได้ประโยชน์ลดหย่อนภาษี BOIแนะซื้อเพิ่มราคาเป้าหมายเป็น 32 บ.
TKN คาดบริษัทจะได้รับประโยชน์จากสิทธิพิเศษของ BOI คงคำแนะนำ ซื้อ ด้วยการปรับราคาพื้นฐานใหม่ขึ้นเป็น 32.00 บาท ซึ่งประเมินด้วย P/E ปี 60 ที่ 38 เท่า (หรือเทียบเท่า PEG ที่ 1 เท่า) หลังจากได้มีการปรับประมาณการปี 60 +8% ปี 61 +12% และปี 62 +9% ที่ราคาปิดข้างต้นยังมีส่วนเพิ่มได้อีกถึง 37% 
22 ส.ค. 2559

บล.ดีบีเอสฯ ระบุในบทวิเคราะห์วันนี้(22ส.ค.) ว่า บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN คาดบริษัทจะได้รับประโยชน์จากสิทธิพิเศษของ BOI ในเรื่องการลดหย่อนภาษีสำหรับโรงงานแห่งใหม่เป็นเวลา 7 ปี ทางบริษัทมีแผนที่จะนำส่วนการผลิตเพื่อส่งออกย้ายมายังโรงงานใหม่ด้วย จึงเป็นที่มาของการปรับประมาณการกำไรตั้งแต่ปี 60 ให้ดีขึ้นจนไปถึงปี 67 สำหรับปี 60 ที่เพิ่งเริ่มต้น เรามีสมมุติฐานให้ส่วนการส่งออกได้สิทธิประโยชน์เพียง 50% เพราะเป็นปีแรก
สำหรับแนวโน้มการเติบโตมีความสดใส โดยเฉพาะตลาดจีนที่มีการเติบโตสูงมาก พิจารณาจากยอดขายไปจีนปี 57 +229% และปี 58 +169% บริษัทกำลังมองหาพันธมิตรที่จะมาทำ e-commerce สำหรับตลาดจีน คาดว่าจะได้ภายในปีนี้ นอกจากนี้บริษัทพยายามหาตลาดใน CLMV อื่นๆ เพื่อกระจายความเสี่ยง ส่วนโปรแกรมการควบคุมต้นทุน เช่น ใช้ระบบ automation มากขึ้น โดยเฉพาะในส่วนการบรรจุ  สิ่งที่น่าสนใจคือ เพื่อป้องกันความเสี่ยงเกี่ยวกับวัตถุดิบคือ สาหร่าย บริษัทก็สนใจที่จะกลับไปเป็นผู้ทำสาหร่ายเอง (upstream operation) เราเชื่อว่าหากทำได้สำเร็จ ก็จะทำให้อัตรากำไรของ TKN มีโอกาสที่จะสูงขึ้นไปอีก
คงคำแนะนำ ซื้อ ด้วยการปรับราคาพื้นฐานใหม่ขึ้นเป็น 32.00 บาท ซึ่งประเมินด้วย P/E ปี 60 ที่ 38 เท่า (หรือเทียบเท่า PEG ที่ 1 เท่า) หลังจากได้มีการปรับประมาณการปี 60 +8% ปี 61 +12% และปี 62 +9% ที่ราคาปิดข้างต้นยังมีส่วนเพิ่มได้อีกถึง 37% เทียบกับราคาพื้นฐาน รวมทั้งแนวโน้มการเติบโตของผลประกอบการที่สดใส โดยคาดว่ากำไรหลักปีนี้โต 36% และปีหน้าโต 63% เทียบช่วงเดียวกันของปีก่อน